BJC บวก 3.5% เก็งกำไรท้ายปีโตแรง ดีล M&A ดันอัพไซด์
BJC ปรับขึ้น เก็งท้ายปีเข้าไฮซีซั่น ยังมีอัพไซด์จากราคาเป้าหมาย และดีล M&A ที่จะเกิดขึ้นในปีหน้า
27 ต.ค. 2558

ผู้สื่อข่าวรายงานราคาหุ้นบริษัท เบอร์ลี่ ยุคเกอร์ จำกัด (มหาชน) หรือ BJC ซื้อขายรอบบ่าย ณ เวลา 14.54 น. อยู่ที่ 37.00 บาท บวก 1.25 บาท หรือ 3.50% สูงสุดที่ 37.25 บาท หรือ 35.75 บาท มูลค่าซื้อขายที่ 35.39 ล้านบาท ขณะที่ดัชนีตลาดหุ้นไทยโดยรวมบวก 0.30%

 
บล.เออีซี ระบุในบทวิเคราะห์ว่า คาดกำไรปกติก่อนหักภาษีในไตรมาส 3 ปี 58 ของ BJC โตเด่น 27.9% จากไตรมาสเดียวกันในปีก่อน จากธุรกิจบรรจุภัณฑ์ที่มีมาร์จิ้นดีขึ้นหลังต้นทุนวัถตุดิบถูกลง ส่วนไตรมาส 4 ปี 2558 จะเป็นช่วงพีกของกำไรปีนี้หลังเข้าสู่ High Season ของสินค้าบรรจุภัณฑ์และสินค้าอุปโภคบริโภค อีกทั้งคำสั่งซื้อสินค้าเวชภัณฑ์คาดได้อานิสงส์จากเร่งเบิกจ่ายงบภาครัฐ ทังนี้ จากผลดำเนินงานที่คาดฟื้นตัวดีขึ้นตามลำดับ และปัจจุบันยังมี Upside จากราคาเป้าหมาย 45.00 บาท/หุ้น อีกทั้งยังมี Upside Risk จากดีล M&amp;A ที่จะเกิดขึ้นในปีหน้า จึงคงแนะนำ ซื้อ
 
บล.โนมูระ พัฒนสิน ระบุในบทวิเคราะห์ ยังคงคำแนะนำ ซื้อ สำหรับ BJC  ราคาเป้าหมาย 44.50 บาท โดยมีมุมมอง NEUTRAL ต่อแนวโน้มผลการดำเนินงานไตรมาส 3 ปี 2558 ของ BJC โดยคาดมีกำไรปกติ 381 ล้านบาท ฟื้นตัวกว่า 43% จากไตรมาสเดียวกันในปีก่อน และเพิ่มขึ้น 3% จากไตรมาสก่อน ตามผลบวกจากการไม่มีรายจ่ายพิเศษปิดเตาเก่าดังเช่นไตรมาส 3 ปี 2557 และการปรับเปลี่ยนบรรจุภัณฑ์ขวดของกลุ่มลูกค้ารายใหญ่
สำหรับภาพรวมทั้งปี ปรับกำไรปกติลงปีละ 7% สู่ 1,885 ล้านบาทสำหรับปี 2558 และ 2,180 ล้านบาทในปี 2559 เติบโต 14% และ 16% จากปีก่อน ตามลำดับ สะท้อนทิศทางธุรกิจสินค้าอุปโภคบริโภคและธุรกิจเครื่องมือแพทย์กับเคมีภัณฑ์ที่ค่อนข้างซบเซาตามผลพวงจากภาวะเศรษฐกิจและการจัดกลุ่มการขายสินค้าใหม่ในเวียดนาม
อย่างไรก็ตาม ด้วยพัฒนาการของกำไรที่กำลังฟื้นตัวต่อเนื่อง โดยช่วงไตรมาส 4 ปี 2558 เข้าสู่ High season ประกอบกับความคืบหน้าการเจรจา M&amp;A  ธุรกิจในประเทศเพื่อนบ้านที่จะมีมากขึ้นช่วงปลายปี-ต้นปีหน้า อีกทั้ง ราคาหุ้นที่ยังซื้อบน PER ต่ำกว่าค่าเฉลี่ยในอดีต จึงจัดเป็นอีกหุ้นที่น่าซื้อลงทุน